Српски дан
Кад поносна зора сване,
Ја је питам: зоро мила,
Јеси л’ вид’ла — српску зору?
Је л’ и она поранила?

Кад милосно сунце плане,
Ја га молим: сунце мило,
Јеси л’ вид’ло — српско сунце?
Где се тако задоцнило?!

А кад тужан сумрак пане,
Ја заплачем: брате мио,
Ох, распучи груди тамне:
У »сумраку« дан се скрио!...У Бечу, из »Зоре«, 1869.

Извор 
Јован Грчић Миленко: Целокупна дела, Библиотека српских писаца, Народна просвета, стр 115

Јован Грчић Миленко
Поезија